钦定古今图书集成/明伦汇编/家范典/第061卷 > 春秋四传 > 《陈公子黄奔楚》
## 钦定古今图书集成/明伦汇编/家范典/第061卷 > 春秋四传 > 《陈公子黄奔楚》

《春秋》：襄公二十年“秋，陈侯之弟黄出奔楚。”

《左传》：蔡公子燮欲以蔡之晋，蔡人杀之。公子履，其母
弟也，故出奔楚。陈庆虎、庆寅畏公子黄之偪，愬诸楚
曰：“与蔡司马同谋。”楚人以为讨。公子黄出奔楚。初，蔡
文侯欲事晋，曰：“先君与于践土之盟，晋不可弃，且兄
弟也。”畏楚，不能行而卒。楚人使蔡无常，公子燮求从
先君以利，蔡不能而死。《书》曰“蔡杀其大夫公子燮”，言
不与民同欲也。陈侯之弟黄出奔楚，言非其罪也。公
于黄将出奔，呼于国曰：“庆氏无道，求专陈国，暴蔑其
君，而去其亲。五年不灭，是无天也。”

《穀梁传》：“诸侯之尊，弟兄不得以属通。其弟云者，亲之
也。亲而奔之，恶也。”

〈大全〉高氏曰：“黄与履何以奔楚？自理也。黄以宠任太过，权逼其卿，庆氏谮之，而陈侯不能为之辨明，是以一国之大，不能容一弟也。”襄陵许氏曰：“二庆执陈之权，外介大国以奔其君之弟，而哀公力不能正，则国何恃而不亡？”庐陵李氏曰：“杜《释例》曰：‘兄而害弟者，称弟以章兄罪’。此例可施于陈黄、秦鍼、卫鱄、宋辰，弟而害兄”，则去“弟”以罪弟，此例可施于郑段，然于通例不甚合。又《左氏》以为“罪公子燮，不与民同欲”者，谬矣。